ועדת החינוך, התרבות והספורט, כנסת 16, פרוטוקול מספר 58, 2003-07-21 10:00

אילן שלגי: בוקר טוב לכולם, אני שמח לראות שיש כאן הרבה אנשים צעירים, ככל הנראה תלמידים.

אילן שלגי: ברשותכם חבריי המבוגרים יותר, בואו נתחיל מהתלמידים.

אילן שלגי: ספרו לנו מי אתם ולמה באתם היום.

סטיבן פישמן: אני מהרצליה.

סטיבן פישמן: אנחנו 30 בני נוער מכל הארץ שקשורים למרכזים הלימודיים לאזרחות ודמוקרטיה.

סטיבן פישמן: אנחנו נמצאים כעת באכסניית רבין.

אילן שלגי: כלומר, אתם לא כאלה שעשו בחינת בגרות בשבוע שעבר.

סטיבן פישמן: חלקנו.

אילן שלגי: אני מבקש שהתלמידים יציגו את עצמם.

אילן שלגי: ( התלמידים מציגים את עצמם ) מי מכם עשה בשבוע שעבר בחינת בגרות במתמטיקה ו/או באנגלית?

אילן שלגי: שניים.

אילן שלגי: האם יש מישהו בינכם שנרשם לבחינה ובסוף לא ניגש?

אילן שלגי: אנחנו נשמע אתכם אחר כך.

אילן שלגי: רבותיי, יש לפניכם מסמך שהכין מרכז המחקר והמידע של הכנסת.

אילן שלגי: זוהי עבודה של שירה בן ששון.

אילן שלגי: אני מקווה שאתם הספקתם לעיין בנתונים.

אילן שלגי: אנחנו היינו מודאגים מהסיטואציה שבה מצד אחד רצו להטיב עם תלמידים ולאפשר להם בחינה במועד ב', ומאידך גיסא הם נכנסו קצת לסד של זמנים שהלחיץ אנשים רבים.

אילן שלגי: מתוך הנתונים אני רואה שהבחינה באנגלית הייתה ב-22 במאי.

אילן שלגי: תחילת הבדיקות הייתה לאחר 11 ימים, וסיום הבדיקות היה לאחר חודש מתחילת הבדיקות.

אילן שלגי: פרסום הציונים לבתי הספר היה ב-8 ביולי, ובאתר האינטרנט הוא היה ב-10 ביולי.

אילן שלגי: אפשרות להרשמה באמצעות בתי הספר, הייתה עד ה-10 ביוני, ובאתר האינטרנט בימים 10,11,12 ביולי שזה כולל יום שבת.

אילן שלגי: הנתונים במתמטיקה הם דומים.

אילן שלגי: הבחינה הייתה כ-10 ימים לאחר הבחינה באנגלית.

אילן שלגי: תחילת הבדיקה הייתה אחרי 10 ימים, ופה סיום הבדיקה היה קצת מהיר יותר, ואולי זה בגלל אופי הבחינה, לאחר 23 ימים.

אילן שלגי: הרשמה בבתי הספר הייתה עד ה-10 ביוני, ובאתר האינטרנט עד ה-12 ביולי, כאשר פרסום הציונים היה ב-11 ביולי.

אילן שלגי: אנחנו נשמח לשמוע הערות ועדכונים, אם יש צורך.

אילן שלגי: אני רואה שלמועד ב' באנגלית נרשמו קרוב ל-24,000 תלמידים, מהם באינטרנט קרוב ל-12,000 שזה 49%.

אילן שלגי: מספר המחברות שהתקבלו במרכז הבדיקה הוא כ-21,000.

אילן שלגי: זה עדיין לא אומר את מספר הנבחנים.

אילן שלגי: למועד ב' במתמטיקה נרשמו 42,400 תלמידים, מתוך זה מעל ל-15,000 נרשמו באינטרנט שהם 36%.

אילן שלגי: במרכז הבדיקה התקבלו 40,390 מחברות.

אילן שלגי: אני מניח שאלה שלא ניגשו למועד ב' לא עשו זאת משום שכאשר הם סוף סוף קיבלו את ציון, הם ראו שהם אינם צריכים לגשת למועד ב'.

אילן שלגי: אנחנו נרצה לשאול, האם מי שנרשם ולא ניגש לבחינה יוכל לקבל את כספו בחזרה?

אילן שלגי: לפי התשובות שהתקבלו ממשרד החינוך, מי שנרשם בבית הספר יוכל לקבל את כספו חזרה, לגבי מי שנרשם דרך האינטרנט נאמר פה שהדבר נמצא בבדיקה.

אילן שלגי: אנחנו שמענו בתקשורת שהכסף לא יוחזר.

אילן שלגי: אנחנו נרצה לשמוע את עמדתו המוסמכת של משרד החינוך בעניין הזה.

אילן שלגי: אני הייתי מבקש שאנשי משרד החינוך יתארו כאן מה קרה ואיך הדברים נעשו, איך הם רואים את המצב?

אילן שלגי: אני הייתי רוצה שהם יתייחסו לכך שחלק מהנבחנים מתגייס בימים אלה לצה"ל.

אילן שלגי: גברת נאמן, בבקשה.

חנה נאמן: אני אתחיל עם הרציונל ואחר כך סופיה וידידיה ישלימו את הדברים עם נתונים מבוססים שיש להם.

חנה נאמן: אני רוצה לתאר את הצד הפדגוגי בנושא מועד ב'.

חנה נאמן: מועד ב' נועד בתחילת הדרך אך ורק לתלמידי י"ב.

חנה נאמן: המטרה הייתה לאפשר לתלמידים לרווח את המבחנים שלהם.

חנה נאמן: אנחנו מאפשרים לבתי ספר על יסודיים חופש מלא לגבי הרכבת מערכת.

חנה נאמן: במה דברים אמורים?

חנה נאמן: אתה תמצא באותה כיתה תלמיד שלומד מעבר למקצועות החובה, מדעי החברה ופיזיקה כשילוב נוסף.

חנה נאמן: אתה תמצא ילדים שלומדים אומנות וספרות, אתה תמצא ילדים שלומדים תיאטרון וספרות.

חנה נאמן: כלומר, הקומבינות הן בלי סוף.

חנה נאמן: מספר המבחנים הם מספר הקומבינות פחות או יותר ותכפיל את זה אם אתה רוצה להתכנס לאיזה משוואה מתמטית.

חנה נאמן: הוצאת לוח מבחנים היא משימה כמעט בלתי אפשרית אם אתה רוצה לשמור על הכלל שלא יהיו בשבוע אחד יותר מידיי מבחנים.

חנה נאמן: זו משימה בלתי אפשרית לעשות ארבעה מבחני בגרות בשבוע אחד.

חנה נאמן: כתוצאה מכך, משרד החינוך עשה כמה דברים.

חנה נאמן: הוא איפשר כבר לפני שנים להתחיל לרווח את המבחנים על ידי כך שמנהל בית הספר רשאי לאפשר היבחנות כבר החל מכיתה י'.

חנה נאמן: בכיתה י' יש מבחנים בלשון, בהיסטוריה, יחידה אחת במדעי המחשב וכו' וכו'.

חנה נאמן: במדינת ישראל, רוב המבחנים עדיין מתבצעים בכיתה י"ב, אם כי יותר ויותר בתי ספר מחלקים את זה היום כמעט שווה בשווה, להוציא כמה מבחנים בכיתה י', י"א וי"ב.

חנה נאמן: המשקל הכבד הוא עדיין בכיתה י"ב, כי בחלק מהמקצועות חובה לגשת בכיתה י"ב ואנחנו לא מאשרים להוריד כי אנחנו רוצים הטמעה.

חנה נאמן: אנחנו אפשרנו לתלמידי י"ב בשתי המקצועות הכי פרובלמטיים מתמטיקה ואנגלית, על מנת לרווח ולבנות להם לוח משלהם, להחליט האם התלמיד רוצה להיבחן במועד א' או במועד ב'.

חנה נאמן: אני רוצה שלא נתבלבל בין מועד ב' של משרד החינוך לבין מועד ב' של האוניברסיטאות.

חנה נאמן: מועד ב' של האוניברסיטאות מטרתו שונה לחלוטין ואין להשוות.

חנה נאמן: משם נובע חלק מהבלבול.

חנה נאמן: סטודנט באוניברסיטה שלא ניגש למועד א' ולמועד ב', עושה את הקורס פעם שנייה.

חנה נאמן: לא כך כלפי תלמידי תיכון.

חנה נאמן: הם יכולים להיבחן אין ספור פעמים, כל ששה חודשים, באותו מקצוע.

חנה נאמן: מועד ב' הזה הוא באמת נועד לזה שלתלמידים יהיה מרחב.

חנה נאמן: אם לתלמיד לא נוח להיבחן במועד שנקבע במתמטיקה , אז אין בעיה הוא יכול להיבחן במועד אחר.

אילן שלגי: האם יש לכם נתונים כמה תלמידים ניגשו רק למועד ב'?

חנה נאמן: יש לנו הכל.

חנה נאמן: זו השנה השלישית שיש לנו מועד ב'.

חנה נאמן: במשך השנים החלטנו לעשות כמה דברים עבור התלמידים, לכל ציבור התלמידים.

חנה נאמן: נדמה לי שיושבים כאן תלמידים אינטרנים עד כיתה י"ב.

חנה נאמן: אבל, מדובר על משני, מדובר על אקסטרנים, מדובר על תלמידים שלומדים גם במערכת אקסטרנית.

חנה נאמן: אנחנו החלטנו לאפשר לכל אלה לגשת למועד ב' הן בסוף כיתה י"א כי חלק ניגשים באנגלית כבר בכיתה י"א וחלק גם במתמטיקה, והן בכיתה י"ב.

חנה נאמן: שנה אחרי זה אמרנו, לא רק כך, יוכלו התלמידים לגשת גם מועד א' וגם מועד ב' והציון הגבוה ייקבע.

חנה נאמן: המרווח בין א' לב' לא מיועד ללמידה, לא מיועד לשינוי ציון מגן.

חנה נאמן: מבחן הבגרות באנגלית הוא פונקציה ופועל יוצא של תהליך למידה של מספר שנים.

חנה נאמן: זה נכון לגבי מתמטיקה, זה נכון לגבי אנגלית.

חנה נאמן: הרי אף אחד לא חושב שבשבוע, שבועיים, שלושה שבין המבחן הראשון לשני, מתקיים איזשהו תהליך למידה אינטנסיבי שמצדיק שינוי ציון או מצדיק משהו.

חנה נאמן: זה נועד אך ורק לרווח את המקצועות.

חנה נאמן: תלמידים אחרים תפסו טרמפ על הרעיון הזה.

חנה נאמן: אני מוכרחה לומר כאן שאנחנו דמיינו שהתלמידים שנכשלו, להם יהיה עניין לבוא ולתקן את הציון.

חנה נאמן: אני מוכרחה לומר שאנחנו הופתענו.

אילן שלגי: אלו אלה שמתחרים על המקצועות היוקרתיים באוניברסיטה.

חנה נאמן: נכון, אבל אלו גם כאלו שנכשלו.

חנה נאמן: כלומר, הופתענו לראות שגם תלמידים שמקבלים 90 רוצים את ה-100 שלהם וזה בסדר גמור מבחינתנו.

חנה נאמן: אני רואה בזה רק ברכה, אם כי אני מוכרחה לומר שזה יקר את התהליך והיינו צריכים להתארגן.

חנה נאמן: העניין הזה שאפשרנו מועד א' או מועד ב' והציון הגבוה קובע, באמת פתח את מועד ב' לכמויות שתכף תשמעו עליהן.

חנה נאמן: ידידיה ייתן לכם את המספרים, זה באמת מדהים.

חנה נאמן: אנחנו שמנו לב לדבר נוסף והוא שתלמידים נרשמו למועד ב' והם בכלל לא הגיעו לבחינה, לא בגלל שהם ידעו את הציון, אלא הם סתם נרשמו, מה שבטוח בטוח.

חנה נאמן: זה הכניס את המערכת לתהליך של הוצאת כספים בלתי סבירה.

חנה נאמן: מאחורי כל רישום כזה יש משגיח, יש התארגנות של מנהל, לא רק של משרד החינוך.

חנה נאמן: אני לא מדברת על אחד או שניים, אני מדברת על אלפים, הן כאלה שהם טרם גיוס, הן כאלו שהם חיילים בוגרים, אקסטרנים, וגם התלמידים האינטרנים שלנו, נרשמו ולא התכוונו כלל וכלל להגיע.

אילן שלגי: כשאת אומרת שהם לא התכוונו את מנחשת.

חנה נאמן: זה יותר מניחוש.

חנה נאמן: אתה יודע מה?

חנה נאמן: אני לא אגיד לא התכוונו, אני אומר לא הגיעו.

אילן שלגי: נניח שמישהו קיבל את הציון שלו חמישה ימים לפני הבחינה, ואז הוא ראה שהוא מרוצה מהציון שלו.

חנה נאמן: לא, לא.

חנה נאמן: חבר הכנסת שלגי, אני מוכרחה לבוא ולומר שכשתלמיד מחליט לגשת למועד א' או למועד ב' אז זה לא תלוי ציון.

חנה נאמן: לכן החלטנו שהציון הגבוה הוא הקובע.

חנה נאמן: זה לא מועד ב' שבאמת היינו רוצים.

חנה נאמן: מועד ב' האמיתי הוא מועד חורף ושוב מועד קיץ, ושוב מועד חורף ושוב מועד קיץ.

חנה נאמן: המועד הזה נועד לרווח את המבחנים.

חנה נאמן: אנחנו באמת קיווינו שתלמיד יחליט או א' או ב', מה שנוח לו.

חנה נאמן: באנו לקראת התלמידים.

חנה נאמן: האמת היא שהמשרד הכניס את עצמו לסחרור בזה שהוא נתן ציפייה שהוא ייתן את הציונים והוא אכן רצה לעמוד בזה.

חנה נאמן: זה גרם לרמת ציפיות בשטח.

חנה נאמן: אני רואיינתי אצל רפי רשף ובשידור חי אמרה לי תלמידה: "אני לא יודעת אם קיבלתי 85 או 90, ועד שאני לא אדע אני לא רוצה להירשם".

חנה נאמן: סליחה, האם על סמך זה ייפול הגורל?

חנה נאמן: יש איזה אבסורד.

חנה נאמן: צריך להבין נבדקים על ידי אנשים, יש שני מעריכים.

חנה נאמן: זה צריך לעבור עיבוד סטטיסטי.

חנה נאמן: יושבים ועוברים על כל המבחנים כדי לראות מה קרה לכל פריט ופריט מתוך המבחן.

חנה נאמן: האם המבחן היה קשה מידיי, האם הוא היה קל מידיי?

חנה נאמן: ואז יש איזון.

חנה נאמן: לוקח זמן לעשות את זה.

חנה נאמן: הציונים שאתם מקבלים צריכים לעבור הערכה ראשונה, הערכה שנייה, לפעמים הערכה שלישית אם אין תיאום, ועיבוד סטטיסטי.

חנה נאמן: עובדים סביב השעון.

אילן שלגי: מהי העלות למשרד של קיומו של מועד ב'?

ידידיה בן שמחון: כחמישה מיליון שקלים.

אילן שלגי: של כל בחינה או של שתיהן ביחד?

ידידיה בן שמחון: של שתיהן ביחד.

חנה נאמן: עוד אין לנו את העיבוד הסטטיסטי של מועד ב' הזה, כי נבחנו רק עכשיו.

חנה נאמן: אני לא מתכוונת לעיבוד סטטיסטי של המבחנים עצמם, גם לזה יש עיבוד סטטיסטי.

חנה נאמן: אבל, אנחנו גם כן יושבים על המספרים בכלל.

חנה נאמן: אנחנו כבר ראינו שמועד ב' עשה מספר דברים.

חנה נאמן: אחד הדגלים שהשרה הניפה הוא הגדלת כמות אחוזי הבגרויות במדינת ישראל.

חנה נאמן: אנחנו שמנו לב, אם כי זה הולך ומשתפר, שכאשר ילד מקפיץ את הציון שלו מ-90 ו-95 זה לא משפר את הזכאות, כי ממילא הילד זכאי.

חנה נאמן: לא מדובר על אלה.

חנה נאמן: אבל, יותר ויותר מהילדים שהיו בציון 50 או 55, אי שם גבוליים, ניגשים למועד ב'.

חנה נאמן: בתשס"ב אנחנו רואים 2.5% הקפצה לזכאי בגרות בגין מועד ב'.

חנה נאמן: זאת אומרת, זה הולך ומשתפר דווקא אצל אותם תלמידים שנכשלו.

חנה נאמן: ילד שנכשל לא צריך לחכות לציון.

חנה נאמן: למחרת היום יש לו בעיתון את כל התשובות.

חנה נאמן: למחרת היום, לא עוד שבוע, הוא יכול לבדוק האם הוא נכשל או לא.

חנה נאמן: ייתכן שהוא לא יודע אם הוא קיבל ציון 54 או 55.

אילן שלגי: האם זה נכון גם באנגלית, האם הוא יידע את התוצאה גם באנגלית?

חנה נאמן: בהחלט כן.

חנה נאמן: אנחנו היינו מאוד שמחים שמועד ב' יהיה בסוף הקיץ, זה מועד ב' אמיתי כי זה נותן לתלמיד כמה דברים.

חנה נאמן: הוא יכול להתכונן קצת יותר לבחינה, זה גם נותן לו מרווח לבוא וללמוד מהטעויות הראשונות.

חנה נאמן: אבל זה עניין של צה"ל ושל גיוס ולכן זה נראה כמו שזה נראה.

אילן שלגי: האם המבחנים נקבעו למחצית יולי בגלל תאריכי גיוס?

אילן שלגי: אני יודע שהצבא משחרר לבחינות.

אילן שלגי: כמובן שהיה עדיף אם אפשר היה לקצר את מועד הבדיקה ופרסום הציונים, אבל במקביל לדחות את מעט מועדי הבחינות.

חנה נאמן: אנחנו בדקנו את האפשרות.

חנה נאמן: מספר חיילים שוחררו.

חנה נאמן: דרך אגב, הייתה בעיה עם החיילים.

חנה נאמן: אחת הסיבות שהם לא הגיעו זה בגלל שהם יכלו להגיע, אבל לא היה להם זמן להתכונן.

חנה נאמן: זאת אומרת, צה"ל שחרר לבחינה, אבל הוא לא נתן את הזמן להתכונן.

חנה נאמן: לנו בעיה בעניין הזה עם צה"ל לגבי הרבה דברים.

חנה נאמן: אני חושבת שידידיה יוכל לתת אינפורמציה יותר מדויקת.

ידידה בן שמחון: אני רוצה לציין שלוח המועדים הצפוף הזה היה ידוע מראש עוד מ-12 ליוני.

ידידה בן שמחון: תכננו אותו, שלחנו הודעה לבתי הספר, נשלח חוזר מאגף הבחינות שבו הודיעו בדיוק את לוח המועדים הצפוף ושהציונים יעלו לאתר האינטרנט כיומיים-שלושה לפני מועד הבחינות.

ידידה בן שמחון: זה היה ידוע לבתי הספר מ-12 ליוני.

אילן שלגי: השאלה היא האם זה היה נכון?

אילן שלגי: כלומר, האם אפשר היה אז לתכנן וגם להודיע שזה יהיה עוד שבוע לפני כן?

ידידיה בן שמחון: מראש ידענו את הדברים האלה וידענו מראש שאי אפשר, בגלל הסד שבו אנחנו נמצאים כאשר מצד אחד, מועד הגיוס של הצבא.

ידידיה בן שמחון: היינו יכולים למשל לקבוע שהבחינות במתמטיקה ובאנגלית יהיו הבחינות הראשונות, ואז היה לנו מרווח זמן גדול יותר לבדוק אותן.

ידידיה בן שמחון: אבל אז הייתה קמה צעקה אחרת.

ידידיה בן שמחון: היו אומרים: אלו הבחינות הכי קשות, למה אתם נותנים לנו אותן ישר בהתחלה?

ידידיה בן שמחון: היו מבקשים מאיתנו לתת להם מרווח זמן גדול יותר להתכונן אליהם.

ידידיה בן שמחון: אלה הן הטענות שעולות בשטח.

אילן שלגי: תחילת הבדיקות היא תמיד 10-11 יום לאחר הבחינה, מה בלוגיסטיקה גורם לזה?

ידידיה בן שמחון: אנחנו עושים בדיקה מדגמית של מחברות כדי לראות האם הבחינה הייתה קשה מידיי או קלה מידיי, עושים צידוד.

ידידיה בן שמחון: אחר כך יש הדרכה של כל המעריכים כיצד לעשות את זה וזה גם כן עניין של יומיים.

ידידיה בן שמחון: יש גם בעיות ארגוניות בנושא הזה של הובלה ושינוע.

ידידיה בן שמחון: כל זה נכנס ב-10-12 יום האלה.

אילן שלגי: זמן הבדיקה של המבחנים באנגלית הוא חודש, וזמן הבדיקה של המבחנים במתמטיקה הוא 23 יום.

אילן שלגי: האם אי אפשר לכווץ קצת את זמן בדיקת הבחינות?

ידידיה בן שמחון: אגף הבחינות עלה על עצמו בצורה בלתי רגילה.

ידידיה בן שמחון: היו 100 אלף מחברות באנגלית, ו-154 אלף מחברות במתמטיקה.

ידידיה בן שמחון: גייסנו את כל כוח האדם המעריכים שהיו אצלנו ועשינו את זה.

ידידיה בן שמחון: במתמטיקה הסתיימה הבדיקה לאחר 23 ימים, ובאנגלית הבדיקה הסתיימה לאחר 30 יום.

ידידיה בן שמחון: אני לא יודע לומר בדיוק למה סיום בדיקת המחברות במתמטיקה שהיו רבות יותר, היה מהיר יותר מבדיקת המחברות באנגלית.

ידידיה בן שמחון: יכול להיות שזה משהו שקשור למקצוע.

אילן שלגי: ב-8 ביולי אתם פרסמתם ציונים לבתי הספר, ובאתר האינטרנט שבו העניין היה קריטי, זה התפרסם רק לאחר יומיים.

אילן שלגי: האם זה עניין עקרוני?

ידידיה בן שמחון: זה לא עניין עקרוני.

אילן שלגי: היומיים באינטרנט היו פה מאוד משמעותיים.

אילן שלגי: אתם נכנסתם פה לתוך סוף שבוע.

אילן שלגי: גרת מינץ, בבקשה.

סופיה מינץ: ברגע שהפקנו את הציונים מייד שלחנו אותם לבתי הספר.

סופיה מינץ: שלחנו אותם בתקשורת, קובץ ותקשורת לבתי ספר שיש להם תקשורת.

סופיה מינץ: למי שאין לו תקשורת, שלחנו את זה בדואר שליחים בדיסקטים.

סופיה מינץ: .

אילן שלגי: אבל, למה אי אפשר לפרסם גם באתר האינטרנט באותו יום?

סופיה מינץ: באותו יום אנחנו מעלים אבל זאת עבודה טכנולוגית רבה ביותר.

סופיה מינץ: היא לוקחת את הזמן.

סופיה מינץ: האתר של המשרד בימים של השיא הגדול הזה בכלל לא מתארח במשרד.

סופיה מינץ: הוא נמצא בחיפה בנט-ויז'ין וגם זו לוגיסטיקה שלוקחת יום.

סופיה מינץ: זה לא יומיים, זה יום.

סופיה מינץ: יש פה קצת אי דיוקים.

סופיה מינץ: כל הציונים נשלחו לבתי הספר בתשיעי לחודש, לא חלק.

אילן שלגי: על איזה מקצוע אנחנו מדברים עכשיו?

סופיה מינץ: על שניהם ביחד.

אילן שלגי: הנתונים שאנחנו קיבלנו הם קצת אחרים.

אילן שלגי: הנתונים האלה הגיעו מכם.

אילן שלגי: האם יש פה טעות הדפסה?

אילן שלגי: האם מישהו שמע לא נכון או שאתם בדקתם את עצמכם?

אילן שלגי: פה כתוב כך: באנגלית, פרסום הציונים לבתי הספר ב- 8 ביולי.

אילן שלגי: באתר האינטרנט ב-10 ביולי.

אילן שלגי: במתמטיקה, פרסום הציונים לבתי הספר ב-9 ליולי, ובאתר האינטרנט ב-11 ביולי.

סופיה מינץ: כל הציונים נשלחו ביחד לבתי הספר והם הגיעו ב-9 לחודש.

אילן שלגי: האם זה היה בשני המקצועות?

סופיה מינץ: בשני המקצועות.

אילן שלגי: הם היו באתר ב-10 ביולי.

סופיה מינץ: ב-10 היו כל הציונים גם באנגלית.

סופיה מינץ: בבוקר היה אנגלית, ובערב היו גם ציונים במתמטיקה, לא כמו שכתוב פה, למעט אקסטרנים במתמטיקה .

סופיה מינץ: זה עלה רק ב-13 לחודש.

סופיה מינץ: יש פה כמה אי דיוקים, בסך הכל יש פה נתונים טובים.

סופיה מינץ: אם תרצו הכנתי פה איזה סיכום.

אילן שלגי: האם אלו אותם נתונים או שיש פה דברים חדשים?

סופיה מינץ: יש פה גם דברים נוספים.

אילן שלגי: אנחנו נשמח לראות.

אילן שלגי: כנראה שהיו תזוזות של כמה שעות.

אילן שלגי: העשירי בערב לעומת ה-11.

אילן שלגי: מר בראל, בבקשה.

דוד בראל: הטענה שמועד ב' נועד לרווח את המבחנים היא תמוהה בעיניי, משום שבפעם הראשונה שנוסד מועד ב' הודיעו על קיום מועד ב' אחרי מועד א', משום שהיה לחץ מצד הציבור והתלמידים לתת הזדמנות נוספת משום שהמבחן הראשון במועד א' היה לקוי.

דוד בראל: זו הסיבה שנוסד מועד ב' בפעם הראשונה.

דוד בראל: זה לא היה כדי לתת מרווח.

דוד בראל: על דעת כולם, המבחן הראשון היה לקוי ולא הוגן.

דוד בראל: לעניות דעתי, טענת הריווח נוסדה משום שזה מצדיק במידה מסוימת את השירות הלא מלא שנותן המשרד לאותם תלמידים שרוצים להירשם למועד ב' לאחר פרסום התוצאות.

חנה נאמן: מה שנאמר כאן לגבי מדוע נוסד מועד ב' הוא כל כך לא נכון.

חנה נאמן: לפעמים יש לנו בעיות עם המבחנים בגלל זה יש לנו פקטורים ועיבוד סטטיסטי.

חנה נאמן: אם מה שנאמר כאן היה נכון אז היינו צריכים גם מועד ב' למועד חורף, ובכלל לכל מועד היינו צריכים מועד ב'.

חנה נאמן: מועד ב' הזה נועד במיוחד ואך ורק לתלמידי י"ב.

חנה נאמן: אתה אומר לי לא, אבל אני מאוד מצטערת, אני עובדת המשרד.

חנה נאמן: זה הופך קצת לשקרנית ואני לא אוהבת את זה.

חנה נאמן: לתקלות במבחנים יש לנו כלים אחרים ואני רוצה להדגיש את זה.

חנה נאמן: אני לא באה ואומרת שהמבחנים הם תמיד 100%, הם אינם.

חנה נאמן: נכון שלפעמים יש תקלות בבחינה.

חנה נאמן: לפעמים יש בבחינה טעות דפוס שיכולה לזרוק את כל המבחן או את השאלה לצד במיוחד במתמטיקה.

חנה נאמן: אני לגמרי מודעת לזה.

חנה נאמן: בשביל זה יש לנו עיבוד סטטיסטי.

חנה נאמן: אבל, לא בגלל זה בא מועד ב', כי אם כך אנחנו צריכים מועד ב' ללשון, ואנחנו צריכים מועד ב' לכל המקצועות האחרים ואין לנו את זה.

סופיה מינץ: אנחנו מדברים על פרסום ציוני שאלונים באנגלית מתמטיקה ממועד א'.

סופיה מינץ: אנחנו מדברים על הרשמה לשני המקצועות האלה למועד ב'.

סופיה מינץ: אנחנו מדברים גם על תשלום, אנחנו מאפשרים גם תשלום באמצעות שרת תשלומים של משרד האוצר.

סופיה מינץ: אנחנו מספקים מידע מינהלי בנושא הרשמה למועד ב' לבתי ספר גם באמצעות האתר.

סופיה מינץ: למחרת, לאחר סגירת ההרשמה, היו למנהלי בתי ספר באתר המשרד, נתונים מפולחים לפי בתי ספר, כמה תלמידים נרשמו בכל מקצוע, בכל שאלון ושאלון.

סופיה מינץ: זה סייע מאוד בהיערכות קצרה ביותר מיום ליום.

סופיה מינץ: מבחינת העובדות, כפי שאמרתי, בתשיעי ביולי נשלחו ציונים לבתי ספר גם באנגלית וגם במתמטיקה לפי התכנון.

אילן שלגי: את אומרת "נשלחו", פה כתוב "הגיעו".

אילן שלגי: האם הם הגיעו?

סופיה מינץ: נשלחו והגיעו.

סופיה מינץ: בתקשורת, באי-מייל, ובדיסקטים.

סופיה מינץ: ב-10 ביולי בשעה 8:30 בבוקר פרסמנו את הציונים של אנגלית, בדיוק במועד כפי שזה נקבע.

סופיה מינץ: באותו יום ב-21:00 בערב הוספנו את ה- - - המשרד בכלל לא התחייב שהוא יפרסם ציונים במתמטיקה.

סופיה מינץ: הוא אמר שאם כן, הוא יפרסם אותם רק ביום ראשון ב-13 לחודש.

סופיה מינץ: הם פורסמו ב-10 לחודש.

אילן שלגי: את אומרת: עמדנו בהתחייבותנו.

אילן שלגי: השאלה היא, האם התחייבות

אילן שלגי: כם הייתה הוגנת.

אילן שלגי: זה שאתם החלטתם לפרסם יום לפני הבחינה, זה לא עושה את זה כבר לדבר ראוי.

אורי אריאל: תעשה את מבחן התוצאה, כי אם התוצאה היא טובה - - -

אילן שלגי: אנחנו יושבים פה היום כי התוצאה לא הייתה טובה.

סופיה מינץ: אני מנסה כאן להציג עובדות ואחר כך אולי נתווכח האם זה היה נכון לקבוע את זה כך.

אילן שלגי: לא, יש פה בכל זאת עניין של אינטרפטציה, והאם זה היה ראוי לקבוע את התאריך ל-13 ביולי, ואחר כך לומר: תנו לי צל"ש כי הקדמתי בשלושה ימים.

סופיה מינץ: אני לא מבקשת צל"ש, אני בסך הכל לספר לכם בדיוק מה היה ומתי היה.

סופיה מינץ: הציונים במתמטיקה פורסמו בערב ובאנגלית הם פורסמו בבוקר בעשירי לחודש.

סופיה מינץ: במוצאי שבת בחצות נסגרה ההרשמה לבחינות במועד ב' באנגלית, גם זה היה לפי התוכנית.

אילן שלגי: חבר הכנסת אריאל, אני קודם רמזתי שזה לא ראוי שיש רק שלושה ימים להרשמה ואחד מהם הוא יום שבת.

סופיה מינץ: ביום ראשון ב-13 לחודש פרסמנו ציונים במתמטיקה לתלמידים אקסטרניים שלא הצלחנו לעלות אותם ביום חמישי.

סופיה מינץ: ביום שני ב-14 לחודש, פה באמת הייתה לנו בעיה, הוספנו 1,305 ציונים של תלמידים עם שאלונים מותאמים.

סופיה מינץ: אלו שאלונים שהחסרנו אותם יותר מוקדם.

סופיה מינץ: אם מדברים על איחור בתכנון לוח זמנים, 1305 - - -

אילן שלגי: זה האיחור היחיד.

סופיה מינץ: זה האיחור האמיתי היחידי שקיים.

אילן שלגי: אני מבקש להבהיר שוב, את מדברת על איחור לעומת המשימה שנטלתם על עצמכם.

אילן שלגי: השאלה היא, האם זה היה ראוי לקבוע את התאריכים כך?

יהודית גידלי: באיזה יום נתתם את הציונים המותאמים?

סופיה מינץ: ביום שני ב-14 לחודש.

אילן שלגי: הגברת אומרת כך: נתנו לי הנחיה לפרסם ב-13, אנחנו הקדמנו.

אילן שלגי: ב-13 השלמנו את האקסטרנים ורק לגבי המותאמים איחרנו.

יהודית גידלי: באיזה יום הייתה הבחינה?

סופיה מינץ: הבחינה הייתה ב-16.

אילן שלגי: גברת נאמן, האם אי פעם בדקתם כמה מהתלמידים בכל זאת מחליטים לגשת לבחינה אחרי שהם יודעים מה הציון שלהם?

אילן שלגי: אפשר לבדוק את זה בעזרת שאלון לתלמידים.

חנה נאמן: לא, אנחנו לא בדקנו.

חנה נאמן: יכול להיות שלידידיה יש את הנתון הזה.

חנה נאמן: מעניין לבדוק את הדבר הזה.

אילן שלגי: זה חשוב מאוד.

חנה נאמן: לעניות דעתי, אם יש כאן משהו שמשרד החינוך שגה בו, אז זה בכך שנטעו איזשהי רמת ציפיות לא נכונה.

חנה נאמן: אפילו אתה אומר: איך תכננתם מתן ציון יום או יומיים לפני הבחינה?

חנה נאמן: כלומר, התכנון המקורי היה באמת מנותק מהציון.

חנה נאמן: התלמידים שעבורם פתחנו את מועד ב' הם אותם תלמידים שנכשלו ורוצים עוד הזדמנות.

חנה נאמן: עלו על הגל הזה עוד תלמידים, נהדר, לא מנענו.

חנה נאמן: עלו האקסטרנים, לא מנענו מהם.

חנה נאמן: עלו הבוגרים, לא מנענו מהם למרות שלהם אין את העניין של מרווח.

חנה נאמן: בתשס"ב ניסינו להקדים את מבחני מתמטיקה ואנגלית בשבועיים על מנת לתת יותר מרווח בין מועד א' למועד ב'.

חנה נאמן: על שולחני היו מעל 100 מכתבים ממורים למתמטיקה, פחות באנגלית, על כך שהקדמה בשבועיים גזלה להם את השבועיים האלה של למידה שהם רצו.

אילן שלגי: נניח ואתם תודיעו כעת כבר לשנה הבאה שמקדימים בשבועיים, האם יהיה להם יותר קל לעקל את זה?

חנה נאמן: ייתכן, אנחנו כרגע שוקלים באמת לעשות את זה.

חנה נאמן: לחלופין, אנחנו הטלנו על גורם במשרד להיות בקשר עם צה"ל ולראות מה ניתן לעשות שם.

חנה נאמן: חבר הכנסת שלגי, אתה צריך להבין שברגע שמבחני הבגרות מתחילים בבתי הספר, נגמרים בזה הלימודים הסדירים.

חנה נאמן: גם כך מפסח כבר לא לומדים באופן סדיר.

חנה נאמן: הלימודים מפסח גם כך מתחילים להיות פחות סדירים ויש יותר הכנה למבחני הבגרות.

חנה נאמן: אנחנו מנסים להימנע מהתהליך הזה ולא להקדים כל הזמן את מבחני הבגרות.

חנה נאמן: ההפך, אנחנו קודם כל רוצים לבדוק אם יש לנו עוד קצת זמן קדימה ולא אחורה.

חנה נאמן: אם לא נסתדר עם צה"ל בעניין הזה, אז אנחנו כן בודקים את האפשרות להקדים את המבחן ולהודיע מראש כבר בראשון בספטמבר.

סופיה מינץ: לוח מועדים כולל מועדי ב', ידוע מתחילת השנה.

סופיה מינץ: הוא נשלח לבתי ספר, אנחנו מפרסמים אותו גם באתר.

סופיה מינץ: זו עובדה ידועה.

אילן שלגי: בראשון לספטמבר מתחילה השנה, זאת אומרת שאתם צריכים כעת לקבל החלטה.

סופיה מינץ: נכון, אנחנו בהחלט יודעים את הדבר הזה.

סופיה מינץ: בעקבות האיחור של 1,305 בחינות שהיה לנו, את הציונים האלה באמת פרסמנו קצת מאוחר, שרת החינוך החליטה על הארכת ההרשמה ב-16 שעות נוספות.

סופיה מינץ: לכן, ההרשמה שהייתה צריכה להיסגר ביום שני בחצות, נסגרה בסופו של דבר ביום שלישי בשעה 16:00 אחר הצהרים.

סופיה מינץ: בעקבות ההארכה הזו באמת נוספו עוד 500 תלמידים.

סופיה מינץ: אנחנו לא יודעים אם בין התלמידים האלה יש דווקא תלמידים שציוניהם פורסמו רק באותו יום, או שהיו אלה גם תלמידים מאחרים נוספים.

סופיה מינץ: העובדה היא ש-500 נרשמים נוספים נתווספו במשך 16 שעות האלה.

סופיה מינץ: אני רוצה להתייחס לכך שבעיתונות פורסם כל כך הרבה על קריסת האתר

אילן שלגי: הוא לא קרס.

סופיה מינץ: לא.

סופיה מינץ: 360 אלף מבקרים, לא כניסות, לכל הדעות זה רחוק מלהיות קריסה.

סופיה מינץ: האתר לא היה מושבת.

סופיה מינץ: כן, הייתה איטיות.

אילן שלגי: למה את מתכוונת כשאת אומרת "איטיות"?

אילן שלגי: כמה זמן לקח לתלמיד להיכנס ולדעת את התוצאה?

סופיה מינץ: תלוי מתי ותלוי מאיפה הם הגיעו.

סופיה מינץ: כלומר, מאיזה ספק אינטרנט הם הגיעו.

סופיה מינץ: אם הם הגיעו מאותו ספק אינטרנט שאצלו התארח האתר, אז זה היה זמן קצר ביותר.

אילן שלגי: זה הנט-ויז'ין.

סופיה מינץ: כן.

אילן שלגי: מה זה "זמן קצר"?

סופיה מינץ: דקות.

סופיה מינץ: בו זמנית היו באתר בין 400 ל-800 איש, אלו מספרים אדירים שאין כמותם.

אילן שלגי: מה קרה במקרים האחרים כשזה לא היה אותו ספק?

סופיה מינץ: לפעמים היו צריכים לחזור מספר פעמים על ניסיונות, אבל זה היה רק ביום החמישי, ביום שבו התחלנו את המבצע.

סופיה מינץ: אחרי זה כל ספקי האינטרנט שיפרו את הביצועים שלהם וביום ששי וביום שבת ובכל הימים האחרים, לא הייתה בכלל איטיות וגם לא היו תלונות.

סופיה מינץ: כל התלונות שהיו בקשר לזמן, היו ביום הראשון של המבצע.

סופיה מינץ: כמו שאמרנו קודם, מספר הציונים שהיו באתר, ציוני האנגלית – 84,901 נבחנים אינטרנים ו-1,883 אקסטרנים.

סופיה מינץ: סך הכל,99,381 באנגלית.

סופיה מינץ: במתמטיקה, 116,807 נבחנים אינטרנים, 2,892 אקסטרנים.

סופיה מינץ: סך הכל 153,249 שאלוני מבחן במתמטיקה.

סופיה מינץ: מספר גולשים, כמעט 96,000 ביום הראשון, 80,000 ביום השני.

סופיה מינץ: זה הלך וירד כפי שאתם רואים.

סופיה מינץ: בסך הכל, 358,514 מבקרים.

סופיה מינץ: אני רוצה להסביר מה זה מבקר.

סופיה מינץ: מבקר זה לא אחד שרק נכנס לשנייה ויוצא.

סופיה מינץ: זה מישהו שעושה פעולה משמעותית.

אילן שלגי: הוא רוצה לראות את הציון שלו, הוא הרי לא יכול לראות ציונים של אחרים.

סופיה מינץ: נכון, אבל הוא צריך לפחות לעבור תהליך של הזדהות ודברים כאלה.

סופיה מינץ: 358,000 מבקרים זה יותר ממספר הנבחנים שיש לנו בכלל במועד א'.

סופיה מינץ: כלומר, יש כאלה שנכנסו הרבה יותר מפעם אחת.

סופיה מינץ: מספר הנרשמים למועד ב' – יש לנו 11,694 לאנגלית ב-12,000 שאלונים.

סופיה מינץ: יש קצת יותר שאלונים מנבחנים.

סופיה מינץ: 15,317 נרשמים לבחינה במתמטיקה.

אילן שלגי: זה הנרשמים באינטרנט.

סופיה מינץ: כן.

סופיה מינץ: יש לנו פה גם נתונים יחד עם בתי ספר ואפשר לראות שבבתי ספר בסך הכל נרשמו הרבה יותר מאשר באמצעות האינטרנט.

אילן שלגי: באנגלית המספר שווה, 49% באינטרנט.

סופיה מינץ: אני רוצה לציין שבנושא עסקאות באינטרנט - תשלום, לא חל שינוי לעומת שנה שעברה.

סופיה מינץ: זה בערך אותו סדר גודל, 4,400.

סופיה מינץ: 206,000 שקל נגבו באמצעות האינטרנט.

אורי אריאל: זה הפער בין הדורות בשימוש במחשב.

אילן שלגי: האם התשלום הוא 25 שקלים?

ידידה בן שמחון: לתלמיד זה 25 שקלים למחברת בחינה.

ידידה בן שמחון: לבוגר או אקסטרני התשלום הוא 30 שקלים.

אילן שלגי: התלמיד נרשם למבחן במתמטיקה, כמה הוא משלם?

סופיה מינץ: זה תלוי בכמה שאלונים הוא נבחן.

סופיה מינץ: לפעמים הוא נבחן בשני שאלונים.

אילן שלגי: נניח והוא נרשם למתמטיקה חמש יחידות.

סופיה מינץ: מתמטיקה בחמש יחידות זה שני שאלונים.

סופיה מינץ: אם הוא רוצה להיבחן בשניהם אז זה 50 שקלים.

סופיה מינץ: אבל, הוא יכול להיבחן רק בחלק אחד.

אילן שלגי: האם אפשר לעשות מועד ב' רק בחלק אחד מהמבחן?

סופיה מינץ: בוודאי.

אילן שלגי: אתם ממש נדיבים.

אילן שלגי: האם יש וריאציות בחמש יחידות אנגלית?

ידידיה בן שמחון: בחמש יחידות לא.

ידידיה בן שמחון: בשלוש יחידות יש הפרדה בין אחד לשניים.

אילן שלגי: האם מי שנרשם באינטרנט ולא ניגש לבחינה יוכל לקבל את כספו בחזרה?

חנה נאמן: במועד ב' הייתה החלטה שלא , והסיבה לכך היא בגלל כמות התלמידים שנרשמו.

אילן שלגי: את אומרת שהייתה החלטה.

אילן שלגי: האם זה רומז לי שזה משתנה?

חנה נאמן: אין בזה רמיזה כזו, ייתכן שכן.

חנה נאמן: הרי בכל מועד שתלמיד נרשם והוא לא מגיע לבחינה, ולא משנה מאיזו סיבה, הוא יכול לגשת לבית הספר ולומר שהוא לא ניגש, והוא מחזיר לו את ה-25 שקלים ובזה נגמר הסיפור.

חנה נאמן: במועד ב' אנחנו ראינו שהיה ניצול לרעה, כך פירשנו את זה, של רישום יתר בכמויות אדירות שאנחנו לא ידענו.

חנה נאמן: המשרד נערך בצורה מתאימה לכמות הנרשמים, וכמובן שהכסף ירד לטמיון, אנחנו נערכנו גם מבחינת ההשגחה וכו' וכו'.

חנה נאמן: כגורם מרתיע החלטנו אז להודיע לתלמידים שהם צריכים לחשוב טוב טוב כי הכסף לא יוחזר.

חנה נאמן: יש החלטה שלמועד ב' אין החזר כספים, אלא אם במקרים של מחלה חלילה וכו', ישירות לאגף הבחינות.

אילן שלגי: לפי הנתונים שקיבלנו מכם פה כתוב כך: תלמיד שנרשם באמצעות בית הספר יוכל לקבל בחזרה את דמי הבחינה, ומי שנרשם באינטרנט לא יוכל.

אילן שלגי: האם זה לא מדויק?

חנה נאמן: קודם כל, רוב התלמידים נרשמו באינטרנט ולא בבית הספר.

קריאות: לא, ההפך.

חנה נאמן: הבעיה בבית הספר הרבה יותר פשוטה.

חנה נאמן: מי מתארגן לקראת הבחינה?

חנה נאמן: מנהל בית הספר.

חנה נאמן: אם תלמיד נרשם בבית הספר לבחינה ומבטל את זה למחרת היום והוא אומר שהוא לא מגיע, או בעוד מועד שמנהל בית הספר יכול להתארגן, אז מנהל בית הספר גם יכול להחזיר לו את הכסף.

חנה נאמן: אם זה דרך משרד החינוך אז הבעיה היא הרבה יותר קשה, כי המשרד מעביר את זה לבתי הספר ומתארגנים כמעט ברגע האחרון.

חנה נאמן: יש קושי להתארגן עם זה.

אילן שלגי: התשובה שלך היא לא שלמה, כי יכול להיות מצב שתלמיד נרשם אבל הוא לא ניגש משום שכשהוא סוף סוף ראה את הציון שלו יומיים לפני הבחינה, הוא אמר: אני מרוצה עם הציון.

אילן שלגי: הבעיה הרי מתחילה מזה.

אילן שלגי: את מדברת על המקרה שבו הוא בא למנהל למחרת היום.

חנה נאמן: חבר הכנסת שלגי, אתה מקשר את רצון התלמיד לגשת לבחינה, בגין ציונו או לראיית ציונו.

אילן שלגי: אני בהחלט רואה את זה כך לגבי רוב התלמידים.

חנה נאמן: ואני אומרת לך, הדבר לא רק שלא הוכח, לפי המספרים זה גם לא נכון.

חנה נאמן: אין לי שום דרך להוכיח את זה בצורה ברורה כרגע.

אילן שלגי: השאלה היא, על מי נטל ההוכחה?

אילן שלגי: אתם לקחתם לתלמיד את הכסף ונתתם לו ציון יומיים לפני הבחינה.

סופיה מינץ: אנחנו שוב חוזרים לאותה נקודה, האם התלמיד מחליט על ההרשמה בעקבות הציון?

יהודית גידלי: לא, הוא מחליט על ההרשמה קודם כי אין לו ברירה.

אילן שלגי: חבר הכנסת אורי אריאל, בבקשה.

אורי אריאל: אני מתנצל על האיחור ואני מבקש סליחה על כך שאני אצטרך ללכת, אנחנו חברים בו זמנית בכמה ועדות.

אורי אריאל: אני חושב שצריך להגיד יישר כוח למשרד החינוך על כל מה שנעשה עד עכשיו.

אורי אריאל: בסך הכל יש פה מאמץ, יש פה שינוי, ויש פה שימוש נכון בכלים המודרניים שאנחנו ההורים יודעים פחות להשתמש בהם.

אורי אריאל: התלמידים רצים עם זה וטוב שמשרד החינוך משתמש בזה בהיקפים גדולים.

אורי אריאל: אנחנו רואים את ההיקפים, זה עשרות אלפים ויותר.

אורי אריאל: יש דברים שצריכים שיפור ולכן טוב שיש דיון.

אורי אריאל: לא צריך לראות את זה בצורה של ביקורת, צריך לראות בזה רצון לשפר לקראת השנה הבאה.

אורי אריאל: אני לא יודע כמה אפשר לעשות עם תלמידי י"ב.

אורי אריאל: יכול להיות שלא נצליח לעזור ולהחזיר לתלמיד פלוני את ה-25 שקלים או 50 שקלים שהם כסף, אני לא מציע לזלזל בזה.

אורי אריאל: אנחנו לא מזלזלים בגרוש וגם אתם לא.

אורי אריאל: אני לא מציע לעשות אידיאולוגיה גדולה, נדמה לי שהמשרד פשוט לא ערוך להחזיר את הכסף.

אורי אריאל: אני מבין את הקושי, מדובר פה על היקפים מאוד גדולים.

אורי אריאל: לא ברור לי כמה הם גדולים, אבל זה עסק גדול.

אורי אריאל: השאלה העיקרית בעיניי היא, האם אפשר להתארגן לקראת השנה הבאה או על הבחינות הבאות כך שיהיה לתלמידים יותר זמן?

אורי אריאל: יושב ראש הוועדה שאל, תלמיד שברגע האחרון נרשם בגלל הצפיפות ועכשיו הפסיד את כספו, למה הוא לא יקבל אותו חזרה?

אורי אריאל: זוהי שאלה ואני לא מציע לברוח ממנה, אני מציע לעשות כל מאמץ.

אורי אריאל: יכול להיות שאפשר לתקן את זה עכשיו.

אורי אריאל: הכסף אצלכם במערכת החינוך.

אורי אריאל: אם אתם יכולים לבדוק את זה אז זה יהיה דבר חינוכי וזה יהיה גם מעשה אזרחי נכון.

אורי אריאל: זה כסף.

אורי אריאל: אני לא רוצה לוותר כל כך על הבקשה של יושב ראש הוועדה.

אורי אריאל: אם בסוף יסתבר שזה בלתי אפשרי כי זה מאמץ נוראי, אז לפחות צריך להבטיח שהעניין הזה יסודר לפעם הבאה.

אורי אריאל: צריך למנוע את התקלות האלה בעתיד כדי שהן לא יהיו לאחים של התלמידים האלה או לילדים שלנו שעוד לא ניגשו.

אילן שלגי: אני רואה לנגד עיניי את התלמיד שהוא על הגבול.

אילן שלגי: אתם אמרתם שאתם רוצים לאפשר זכאות לאלה שנמצאים על הגבול.

אילן שלגי: נניח שלאחר הבחינה יש לתלמיד הרגשה שהוא על הגבול והוא חושב שהוא צריך להירשם.

אילן שלגי: כאשר הוא רואה שהתוצאה מתעכבת, הוא חייב להירשם כדי לא לאחר את ההרשמה, ואז כשהוא רואה שהוא קיבל ציון של 58 או 61 אז הוא לא ניגש לבחינה כי הוא לא מחפש את הציון 90.

חנה נאמן: משרד החינוך פתח מה שנקרא מחצית שלישית, לימודי קיץ, שהתחילו בראשון ליולי השנה כמו בשנה שעברה.

חנה נאמן: התלמידים נבחנים באמצע אוגוסט במקצועות החובה בלבד.

אילן שלגי: הפרוייקט הזה הוא חדש.

אילן שלגי: מהו הפרוייקט הזה?

חנה נאמן: זה בית ספר קיץ.

חנה נאמן: התלמידים עד סוף מאי נרשמו במקצועות שבהם הם עומדים להיכשל או חושבים שהם נכשלים, מקצועות חובה בלבד של יחידה אחת או שתיים, והם רשאים ללמוד בקיץ.

חנה נאמן: פתחנו כשלושים מרכזים במדינת ישראל.

חנה נאמן: משרד החינוך פתח מועד נוסף באמצע אוגוסט כדי להיבחן לפני פתיחת שנת הלימודים, על מנת שבזמן אמת הילד יתקן את הציון.

חנה נאמן: שמנו לב שהילדים נרשמים בחודש מאי, אבל פתיחת הלימודים היא בראשון ביולי.

חנה נאמן: עוד אין להם את הציונים בלשון, בתנ"ך, בספרות, ובכל זאת כ-4,000 תלמידים נרשמו.

חנה נאמן: אנחנו יודעים, כי זה כבר פעם שנייה שמריצים, בין 4% ל-5% ביטלו רישום בגין הציון.

חנה נאמן: בשנה שעברה כ-4% והשנה כ-5%.

חנה נאמן: לעומת זאת, שמנו לב שבמועד ב' כ-40% מהתלמידים בתשס"ב שנרשמו למועד ב' לא הגיעו לבחינה.

חנה נאמן: זה אומר שזה לא בהכרח תלוי ציון.

חנה נאמן: אני רוצה שאנחנו נבין את זה.

חנה נאמן: דרך אגב, המחצית השלישית פתוחה אך ורק לתלמידים שנכשלו, חבל.

חנה נאמן: אנחנו כנראה נרחיב את זה אולי שנה הבאה.

חנה נאמן: הילדים יודעים שהם לא הצליחו, הם יודעים את זה בתהליך הלמידה במשך השנה.

חנה נאמן: ציון של 56 זה עובר, ציון של 54 הוא נכשל.

חנה נאמן: הילדים לא מסתפקים בזה.

חנה נאמן: מעטים, כ-4%, הסתפקו ב-56, באמת לא ידעו.

חנה נאמן: זה לא בכמויות שמדמיינים או שאומרים.

סופיה מינץ: אינטרנט הוא כלי מאוד נחמד ומאוד מודרני, אבל זה סיפור יקר שעולה למשרד הון תועפות.

סופיה מינץ: חלק מהדרישה הזו ומהרצון לחייב בתשלום בא כדי לכסות עלויות אמיתיות.

סופיה מינץ: הייתה אפשרות לתלמיד להירשם קודם, זה לא שלא הייתה אפשרות.

סופיה מינץ: בהחלט הייתה אפשרות להירשם לאחר הבחינה.

סופיה מינץ: ההרשמה בבית הספר הייתה לאחר קיום הבחינות.

סופיה מינץ: כפי שחנה אמרה, רוב הילדים יודעים מצוין אם הם נכשלו או לא.

סופיה מינץ: כך שהמיעוט הזה שמגיע מקבל החלטה והוא צריך להיות מודע לזה.

סופיה מינץ: אנחנו קוראים להם ילדים, אבל הם אנשים בוגרים.

סופיה מינץ: עובדה שהם יודעים לעשות את השימוש בכלים האלה בצורה מאוד בוגרת, ובאמת כל הכבוד.

סופיה מינץ: אני לא יודעת האם אתם יודעים שאת כל האופרציה הענקית הזו אנחנו עושים ללא מוקד סיוע, משום שהם מסתדרים וחבל על הכסף.

סופיה מינץ: כל הכבוד לצעירים.

סופיה מינץ: יש לי רק מילות שבח בעניין הזה.

אילן שלגי: אביב, בבקשה.

אביב: נטען על ידי הגברת נאמן שהציפיות של משרד החינוך הן שזה יהיה מעין מרווח בין הבחינות.

אביב: יש הבדל בין הציפיות ובין החלק המעשי.

אביב: לגבי התלמידים זה מין משחק צ'אנס.

אביב: הם נרשמים והציון הגבוה הוא זה שקובע.

אביב: יש פה גם רצון של משרד החינוך להעלות את הציונים וגם רצון של התלמידים.

אביב: הציפיות שלהם לא כל כך קשורות למה שעושים בשטח, כי אחרת היו אומרים שזה רק לתלמידים מתחת לציון 60 או מתחת ציון כזה או אחר.

אביב: אחת המשימות של משרד החינוך ושל השרה הוא לא רק מספר הזכאים לבגרות, אלא גם רמת הבגרות שמשליכה על קבלה לאוניברסיטאות.

אביב: יש חמישה ימים בין פרסום הציונים לדבר הזה.

אביב: זה די קובע.

אביב: תלמיד רוצה לדעת האם הוא באמת צריך את זה.

אביב: צריך עדיין לזכור שמדובר גם בהרבה חומר במתמטיקה ובאנגלית שעליו צריך לחזור.

אילן שלגי: אני רוצה לשמוע את אלה שניגשו לבחינות בשבוע שעבר.

אילן שלגי: אור, בבקשה.

אור: רוב התלמידים יודעים את הציונים שלהם, האם הם נכשלו או לא עברו, כפי שאמרה חנה.

אור: קודם כל, צריך להסביר יותר מהו מועד ב'.

אור: אני בכלל לא ידעתי שאני אדע את הציון לפני מועד ב'.

אור: מבחינתי זו הייתה הפתעה נחמדה מאוד.

אור: אבל, היה בלבול אדיר, אף אחד לא ידע מה קורה.

אילן שלגי: אתה בעצם אומר שזו אומנם הייתה לך הפתעה נעימה, אבל היית מעדיף לקבל אינפורמציה מסודרת דרך בית הספר או בתקשורת.

אור: כן, שיהיה הסבר מה זה מועד ב', מה המטרה שלו.

אור: לדעתי, אף אחד לא ידע מה קורה.

אילן שלגי: אבל, זה קיים כבר שלוש שנים.

אילן שלגי: האם בבית הספר שלך לא ידעו על זה?

אור: לא, לא ידעו.

אור: יכול להיות שבבית הספר לא הסבירו את זה כמו שצריך.

אור: כל אחד ידע משהו אחר, ובעצם אף אחד לא יודע מה קורה.

אילן שלגי: מתי מתפרסמים הציונים במקצועות שאין בהם מועד ב'?

ידידיה בן שמחון: בסוף אוגוסט.

אילן שלגי: כלומר, אתם באמת עושים פה מאמץ להקדים.

ידידיה בן שמחון: נעשה מאמץ אדיר.

אור: חשוב שהתלמידים ידעו את הציון שלהם.

אור: צריך לאפשר לתלמידים שיפור ציון כי יש נפילות בציונים.

אור: לכן, חשוב לאפשר את ההרשמה הזו מראש ולתת צ'אנס נוסף לתלמידים לשפר את הציון.

אור: אני יודע שיש כאלה שעושים בגרות בכיתה י'.

אור: הם בדרך כלל מקבלים ציון 100 ואז יש נפילה לציון 90, וחבל לא לתת אופציה לשפר.

אור: הם עושים את הבגרות בכיתה י', ולא בכיתה י"ב כמו כולם, על מנת לקבל ציון 100.

אור: ציון 100 חשוב להם גם ללימודים שלהם בהמשך באוניברסיטה.

אור: לגבי החזרי כספים, אני לא יודע מה החלטתם.

אור: אבל, מי שנרשם בבית הספר צריך להחזיר לו את הכסף.

אור: אני לא ידעתי שאפשר להירשם באינטרנט אחר כך.

יהודית גידלי: להפך, בבית הספר מקבלים חזרה את הכסף, באינטרנט לא.

יהודית גידלי: עדיף לך להירשם בבית ספר.

אור: אני נרשמתי בבית ספר.

אור: אני ניגשתי למועד ב' ושיפרתי.

אילן שלגי: האם הבחינה במועד ב' הייתה קשה יותר או קלה יותר ממועד א'?

אור: לדעתי, היא הייתה יותר קלה.

אילן שלגי: האם אתה מדבר על מתמטיקה?

אור: כן, ארבע יחידות.

אור: הנושא הבא שאני רוצה להעלות הוא מחיר הבגרויות שעלה בחמישה שקלים.

אילן שלגי: יש לנו ביום רביעי דיון בנושא הזה.

אילן שלגי: בני, בבקשה.

בני: אני נבחנתי במועד א' של בחינת הבגרות במתמטיקה שלוש יחידות מתוך חמש, ובשנה הבאה אני אמור לעשות השלמה, שתי יחידות מתוך חמש.

בני: הבחינה הייתה ידועה לשמצה בחוסר הסבירות שלה.

בני: זה נאמר על ידי מורים וזה פורסם בעיתונות.

בני: אני יצאתי מנקודת הנחה שאני אקבל ציון בין 60 ל-80.

בני: בסופו של דבר קיבלתי ציון 71.

בני: אני נרשמתי ישר דרך בית הספר כי ידעתי שלא הלך לי כל כך טוב.

בני: לא חיכיתי.

בני: אני ניגשתי למועד ב' ועשיתי אותו.

בני: בעיקרון, הוא היה יותר סביר.

בני: עשיתי כמה טעויות קטנות, אבל אני מאמין שהציון יהיה יותר טוב מהציון של מועד א'.

בני: לפי דעתי, כל עניין מועדי ב' הוא דבר ממש מבורך.

אילן שלגי: האם היה משנה לך אם היית יודע את הציון מוקדם או יותר, או שהיית ניגש בכל מקרה?

בני: הייתי ניגש בכל מקרה.

בני: אני יוצא מנקודת הנחה שאין מה להפסיד.

אילן שלגי: הציון הגבוה קובע.

בני: אומנם הלכו 25 שקל ושלוש שעות מהחיים, אבל בסדר.

בני: אני רוצה להפנות שאלה.

בני: נניח שתלמיד עשה מועד א' ומועד ב' והוא לא מרוצה מהציונים שלו, ושנה לאחר מכן הוא ניגש למועד חורף.

בני: האם זה יהיה עם אותו ציון מגן או בלי ציון מגן?

חנה מגן: אותו מגן.

בני: איזה ציון יקבע?

בני: האם הציון של מועד חורף הוא זה שיקבע או שהציון הכי גבוה מבין השלושה הוא זה שייקבע?

בני: כלומר, אם הציון הכי גבוה שלי בין א' לב' הוא X, וציון החורף שלי הוא קטן מ-X.

בני: האם הציון שקטן מ-X הוא זה שייקבע?

קריאות: כן.

חנה נאמן: ייתכן שהכלל הזה עומד להשתנות.

חנה נאמן: היו דיונים במשרד, אבל כרגע זו ההחלטה.

אילן שלגי: מר בראל, בבקשה.

דוד בראל: אני חייב לומר שיש כאן דברים שהם לא עומדים במבחן המציאות.

דוד בראל: למשל, הטענה שמועד ב' הוא לא תלוי ציון.

דוד בראל: הוא כן תלוי ציון.

דוד בראל: אני מלמד בסקטור האקסטרני והאינטרני.

דוד בראל: אני לא מכיר תלמיד אחד שנרשם מראש למועד ב' וויתר על מועד א'.

אור: אני, מראש ניגשתי למועד ב'.

אילן שלגי: הנה, אתה מכיר עכשיו אחד.

אילן שלגי: אבל הם מעטים.

אור: לא, הם ממש לא מעטים.

אור: יש בתי ספר שלמים וכיתות שלמות.

אור: אני יודע שהכיתה של יושבת ראש המועצה הארצית לשעבר, כמעט כל הכיתה שלה ניגשה למועד ב' בצורה מסודרת.

אילן שלגי: האם זו הייתה החלטה של התלמידים או שבית ספר כיוון אותם לזה?

אור: לא בדקתי את העניין, אני לא יודע.

אור: לי באופן אישי היה יותר נוח לגשת למועד ב'.

דוד בראל: לימדתי שתי כיתות בבית ספר תיכון אינטרני וכיתה אחת בבית ספר אקסטרני, ומניסיוני אף תלמיד שלי לא בחר לדלג על מועד א' וללכת ישר למועד ב'.

דוד בראל: נטען שלא הייתה קריסה במערכת.

דוד בראל: יכול להיות שזה תלוי בהגדרה טכנית, אבל לי יש כאן לקט של מכתבים שנלקחו מאתר המורים לאנגלית בארץ.

דוד בראל: יש לי כאן כמה מורים והורים שטוענים שהילדים שלהם לא הצליחו להיכנס בכלל.

דוד בראל: לדוגמא, במכתב אחד אומרת מורה לאנגלית שהיא מכירה סטודנט שלא ישן מאז יום רביעי, בגלל שהוא לא היה יכול להיכנס להרשמה של המבחן.

דוד בראל: את המכתב היא כתבה ביום שבת.

אילן שלגי: סופיה, את קודם דיברת על זה שהאתר לא קרס ושאפשר היה לקבל את הציון.

אילן שלגי: עכשיו מדברים על הצרות שהיו לאלה שלא הצליחו להירשם.

אילן שלגי: מה אתם יודעים על זה?

סופיה מינץ: זה פשוט לא נכון.

סופיה מינץ: יש לי את כל הדוחות של נט-ויז'ין וגם את שלנו.

דוד בראל: יש לי עוד מכתב ממורה אחרת.

סופיה מינץ: גם אני קיבלתי כמה טלפונים ביום חמישי שזה היה באמת יום יחסית קשה.

סופיה מינץ: אני הנחיתי את האנשים בטלפון איך לעשות את זה, הם אמרו לי בסוף: תודה רבה, תודה רבה, נכנסתי, ראיתי, עשיתי וזהו.

סופיה מינץ: זה קורה בין 358,000 כניסות, היו כמה אנשים שלא הצליחו, אני מצטערת.

דוד בראל: צריך לברך את המשרד על היוזמה הזו, למרות שלדעתי היא מועילה למעט מאוד תלמידים.

דוד בראל: 2.5% משפרים את הציון, וההשקעה היא גדולה מאוד.

דוד בראל: אני בעל להעלות את המחיר של מועד ב' כדי לפנות את אותם 5 מיליון שקל למטרות יותר חשובות.

דוד בראל: אבל, אם אנחנו כבר נתנו את השירות הזה אז למה לא ללכת עד הסוף ולחשוב על הארכת זמן ההרשמה ככל האפשר.

דוד בראל: שתהיה הרשמה עד השעה 24:00 לפני המבחן, שתהיה הרשמה אפילו בו במקום במרכז המבחנים.

דוד בראל: ניתן לעשות את זה, זו רק שאלה של רצון טוב.

דוד בראל: יש תלמידים שלא ידעו שאפשר להירשם באינטרנט, הייתה לי תלמידה כזו.

דוד בראל: יש תלמידים שאיחרו.

דוד בראל: יש פה מכתב מתלמידה שהיא לא קיבלה את הציון שלה עד יום שני והיא לא ידעה מה מצבה.

דוד בראל: למה לא לתת להם הזדמנות להירשם כמה שיותר מאוחר?

נורית ולנסי: אני נציגת ארגון המורים.

נורית ולנסי: אני מורה למתמטיקה בבית ספר תיכון בירושלים.

נורית ולנסי: התלמידים והמורים מתבלבלים מזה שיש כל כך הרבה מטרות.

נורית ולנסי: האם מטרת הבחינה היא לעזור לחלשים לעבור?

נורית ולנסי: היום שמעתי בפעם הראשונה מהמורה לאנגלית את העניין של לתת מרווח בין בחינות הבגרות, זה חדש.

נורית ולנסי: כנראה שזה בכלל לא הגיע למורים.

נורית ולנסי: אם יש איזשהי מטרה נכונה למועד ב' אז זה לעזור לתלמידים החלשים להגיע לאיזשהי הצלחה בבחינת הבגרות במתמטיקה ובאנגלית.

נורית ולנסי: את הכספים שמפנים לאינטרנט ולהרשמה, ולשאלונים מיותרים, צריך להשקיע בקצת יותר שעות הוראה לתלמידים הרבה לפני מועד ב'.

נורית ולנסי: כבר בחנוכה יודעים המורים מי עלול להיכשל בבחינות הבגרות.

נורית ולנסי: כבר בתחילת כיתה י"ב התלמידים יודעים מה מצבם לקראת בחינות הבגרות.

נורית ולנסי: כלומר, אפשר להשקיע בתלמידים האלה במקום להשקיע בעלויות אדירות בטפסים, בניירת ובשאלונים ובאינטרנט.

נורית ולנסי: המורה לאנגלית הציע לייקר את בחינת הבגרות במועד ב', ולהשקיע קצת יותר משאבים בלמידה עבור התלמידים החלשים.

נורית ולנסי: מחודש מאי ועד בחינת הבגרות ב-16 ביולי, התנדבתי השנה לעזור לתלמידים חלשים שעושים שלוש יחידות.

נורית ולנסי: צריך לעשות את זה באופן קבוע מתחילת השנה רק לתלמידים החלשים האלה שלא מסתדרים עם מתמטיקה ועם אנגלית.

נורית ולנסי: בחינת הבגרות בנויה כמעט על הידע שנצבר וידע שנלמד בכיתות י"א י"ב.

נורית ולנסי: כלומר, זה לא מתחיל מכיתה ב'.

נורית ולנסי: יש תלמידים שהם היו תלמידים מצטיינים עד כיתה י"א, ובכיתה י"א לא הלך להם.

נורית ולנסי: בחינת הבגרות בנויה על ידע שהצטבר בכיתות י"א וי"ב.

נורית ולנסי: הם נבחנים על חומר שנלמד בכיתות י"א וי"ב.

נורית ולנסי: היה טוב אם הייתה קצת יותר התייחסות - - -

אילן שלגי: לטובת הסטודנטים שנכנסו עכשיו לחדר הוועדה אני רוצה להסביר שוועדת החינוך והתרבות מקיימת עכשיו דיון בנושא מועדי ב' בבחינות הבגרות במתמטיקה ובאנגלית, בחינות שהתקיימו בשבוע שעבר.

אילן שלגי: היו מעט תקלות באשר למועד פרסום התוצאות.

אילן שלגי: היו ספקות לגבי השאלות, האם תלמידים נרשמו רק לאחר שהם ראו את הציון?

אילן שלגי: האם אפשרי ונכון להחזיר דמי הרשמה למי שנרשם ורק לאחר שהוא קיבל את הציון הוא החליט שהוא אינו צריך לגשת לבחינה?

אילן שלגי: אנחנו לקראת סוף הדיון והסיכום.

אילן שלגי: מכל מקום, אתם מוזמנים לעקוב אחרי הדיון.

אילן שלגי: הגברת ולנסי, אנא השלימי את דברייך.

נורית ולנסי: חבל מאוד שמועד ב' אין לו מטרה אחת ברורה.

חנה נאמן: יש לו.

נורית ולנסי: חבל שאין הכנה אחרת למועד ב', וחבל שהדיון הוא רק על כסף כן או לא, ציון כן או לא.

אילן שלגי: לא, זה בכלל לא העיקר.

נורית ולנסי: תלמידים יודעים מראש את הציון.

נורית ולנסי: אם כבר בחנוכה תשאל תלמיד בכיתה י"א או בכיתה י"ב שלומד לשלוש יחידות לימוד : איך אתה תעבור את בחינת הבגרות שלך?

נורית ולנסי: הוא יאמר לך: אני אכשל.

נורית ולנסי: כלומר, מראש הוא יודע שהוא ייכשל, והוא יודע מה מצבו.

נורית ולנסי: גם המורה שלו יודע מה מצבו.

נורית ולנסי: הבחינה היא פחות משמעותית, הלמידה היא יותר משמעותית.

נורית ולנסי: צריך להשקיע את כל המשאבים בללמד את התלמיד לפני הבחינה, וכבר לא משנה מתי הוא יעשה את זה ב-22 למאי או ב-16 ביולי.

חנה נאמן: כל דבר שמשרד החינוך עושה, ובכלל, כל תהליך ארגוני בסדר גודל של מדינה הוא פונקציה של תהליך והדגש הוא על המילה תהליך.

חנה נאמן: זו הפעם השלישית שאנחנו מריצים את מועד ב', וכל שנה זה קיבל גוון אחר ותוספת אחרת, לפי הערות של התלמידים.

חנה נאמן: גם אם משרד החינוך לא חושב שתלמיד מחכה לציונו, עדיין משרד החינוך נערך לשפר את הנושא הזה לקראת שנת הלימודים הבאה.

חנה נאמן: אני רוצה שזה יהיה ברור לתלמידים שיושבים כאן.

חנה נאמן: כלומר, גם אם משרד החינוך לא ראה קשר, אבל זו רמת הציפיות, אין שום סיבה שלא נחשוב צעד אחד נוסף ולקחת את זה לשם.

חנה נאמן: אנחנו דנים היום במועד ב'.

חנה נאמן: לומר שהיה טוב אם משרד החינוך היה משקיע פה ולא פה, זה לא לראות מערכתית מה משרד החינוך עושה.

חנה נאמן: משרד החינוך עוסק בהרבה דברים, כי יש הרבה שלבים ומשתנים בחינוך, זה לא רק דבר אחד.

חנה נאמן: צר לי לשמוע שאת באה ואומרת שאת לא יודעת מה המטרה.

חנה נאמן: אנחנו יכולים לכתוב ולומר מהיום עד מחר, אבל לא תמיד האוזן רוצה לשמוע.

חנה נאמן: זו אחת מהבעיות שלנו.

חנה נאמן: יושבים כאן תלמידים והם לא יודעים שיש סמסטר קיץ, למרות שכל מנהלי בתי הספר קיבלו מכתבים, כל אגף חינוך קיבל מכתב.

חנה נאמן: מעניין שבתשס"ב כן פרסמנו את זה בעיתונות ואז התלמידים כן נענו הרבה יותר מהר.

חנה נאמן: יכול להיות שבית הספר לא תמיד מעביר את האינפורמציה כמו שצריך, אני מודעת לזה לגמרי.

חנה נאמן: אנחנו עובדים גם על זה, על שיפור התקשורת על מנת שזה יגיע גם לתלמיד.

חנה נאמן: בעיניי קצת מגלומני לבוא ולומר איפה בדיוק צריכים להשקיע כדי שכל הדברים יהיו מושלמים.

חנה נאמן: משרד החינוך מאז ומתמיד מנסה.

חנה נאמן: חינוך היא מלאכה קשה שיש בה הרבה משתנים ויש בה הרבה ידיים וכדאי שאנחנו נזכור את זה.

חנה נאמן: מועד ב' היה צעד אחד בכיוון הנכון.

אילן שלגי: היות ואני אינני חושד במורים שלהם יש בעיה בהבנת הנקרא, אז כנראה שהבעיה היא בתקשורת.

אילן שלגי: אתם מודיעים למנהלי בתי ספר וכנראה ששם הדברים הם לא כל כך מסודרים.

אילן שלגי: יכול להיות שהמנהל לא טורח להביא את זה לידיעת המורים, או שלמורים אין זמן לקרוא את מה שמגישים להם.

אילן שלגי: אתם צריכים לשלוט במערכת כדי שהדברים יגיעו בסופו של דבר לקצה שהוא התלמיד, לא המורה.

אילן שלגי: זה אמור להגיע לתלמיד דרך המורים.

אילן שלגי: בכאבי לב רבים אנחנו מטפלים פה בנושא תשלומי הורים כאשר בשטח קורים דברים בניגוד להוראות משרד החינוך.

אילן שלגי: אתם לא מסוגלים לאכוף את ההוראות.

אילן שלגי: צריך להגיע לכך אולי על ידי תקשור ישיר עם מורים בנוסף לצנרת דרך בית הספר.

אילן שלגי: צריך לעשות את זה אולי דרך ארגוני המורים, או באמצעות עיתונים של המורים.

אילן שלגי: אתם תמצאו את הדרך.

אילן שלגי: אבל, חשוב שהתלמידים ידעו על דברים שהם מאוד חשובים להם.

אילן שלגי: שמענו פה על המחצית השנייה, מסתבר שלא כל התלמידים מכירים את זה.

אילן שלגי: מיכל צדוק, בבקשה.

מיכל צדוק: אני רוצה להבהיר דבר מאוד בסיסי בנוגע למועדי ב'.

מיכל צדוק: בראש ובראשונה, מועדי ב' הונהגו על ידי שרת החינוך ומנכ"לית המשרד על מנת להעניק הזדמנות נוספת לתלמידים.

מיכל צדוק: כל הנושא של מרווח בין המועדים הוא השגת יתרון נוסף.

מיכל צדוק: המטרה הראשונה של מועדי ב' היא להעניק הזדמנות נוספת לתלמיד שסבור שהוא לא השיג ציון מספק מבחינתו.

מיכל צדוק: לגבי האינטרנט, יש מערך של תומכים שאנחנו מחזיקים ו גם לזה יש עלות מאוד גבוהה.

מיכל צדוק: צריך לזכור שאנחנו נמצאים בתקופה שבה יש קיצוצים מאוד גדולים גם בחינוך לצערנו.

מיכל צדוק: אבל, אנחנו עדיין לא ויתרנו על מועדי ב'.

מיכל צדוק: אנחנו העמדנו מערך שלם של צוות שיתמוך בימים האלה בכל מערך האינטרנט על מנת להעניק להם את ההזדמנות הזו.

מיכל צדוק: היו פה ושם תקלות, ואנחנו מקווים שלקראת השנה הבאה אנחנו נוכל להסיק את המסקנות הנדרשות לגבי התקלות.

אילן שלגי: אני לפחות שוכנעתי שאתם נוהגים נכון בנושא החזר התשלומים, פרט למקרים בהם באמת מישהו נרשם משום שהוא ראה שהוא לא מצליח לקבל את התוצאה שלו, אתם לא תוכלו לאתר את המקרים האלה.

אילן שלגי: ברור לי שלמערכת היו הוצאות וצריך גם שהתלמידים ידעו שזה דבר שאי אפשר לזלזל בו.

אילן שלגי: אני רושם פה הודעת סיכום כלהלן: הוועדה מברכת על יוזמת משרד החינוך לקיים בחינות בגרות מועד ב' במתמטיקה ובאנגלית.

אילן שלגי: הבחינה הנוספת מאפשרת להגדיל את מספר הזכאים לתעודת בגרות וכן לשפר ציונים במקצועות אלה שהם מרכיב חשוב בתעודת הבגרות.

אילן שלגי: הוועדה קוראת למשרד להקדים את מועד א' של הבחינות במתמטיקה ובאנגלית ולהודיע על כך כבר בתחילת שנת הלימודים.

אילן שלגי: הוועדה קוראת למשרד להקל על התלמידים בכך שייעשה מאמץ להקדים מועד פרסום התוצאות, ודחיית סיום הרישום עד ליום הבחינה ממש.

אילן שלגי: רבותיי, תודה רבה ולהתראות.